5.Vloga se nanaša na 473 presežnih delavcev, ki so prenehali delovno aktivnost v družbi Selecta. To podjetje posluje v gospodarskem sektorju, razvrščenem v oddelek 46 NACE Revizija 2 (Posredništvo in trgovina na debelo, razen z motornimi vozili). Do odpustov je prišlo po vsej celinski Franciji.

4.Francija je vlogo EGF/2021/007 FR/Selecta vložila 12. oktobra 2021, tj. v 12 tednih od datuma, ko so bila izpolnjena merila za pomoč iz člena 4 uredbe o ESPG. Komisija je potrdila prejem vloge in od Francije 26. oktobra 2021 zahtevala dodatne informacije. Dodatne informacije so bile predložene v 15 delovnih dneh od datuma zahtevka. Komisija mora oceno skladnosti vloge s pogoji za finančni prispevek zaključiti v 50 delovnih dneh od prejema popolne vloge; ta rok se izteče 7. februarja 2022.

1.Pravila o finančnih prispevkih iz Evropskega sklada za prilagoditev globalizaciji za presežne delavce (ESPG) so določena v Uredbi (EU) 2021/691 Evropskega parlamenta in Sveta z dne 28. aprila 2021 o Evropskem skladu za prilagoditev globalizaciji za presežne delavce (ESPG) in razveljavitvi Uredbe (EU) št. 1309/2013 (v nadaljnjem besedilu: uredba o ESPG).

9.Poleg že navedenih delavcev je med upravičenci še 179 presežnih delavcev, ki so prenehali delovno aktivnost pred referenčnim obdobjem štirih mesecev ali po njem. Vsi ti delavci so prenehali delovno aktivnost v šestih mesecih pred začetkom referenčnega obdobja 1. junija 2021 in/ali med koncem referenčnega obdobja in zadnjim dnem pred sprejetjem tega predloga. Ugotovi se lahko jasna vzročna povezava z dogodkom, ki je povzročil prenehanje delovne aktivnosti presežnih delavcev v referenčnem obdobju.

10.Zato je skupno število upravičencev 473.

Opis dogodkov, ki so povzročili presežke in prenehanje opravljanja dejavnosti

11.Prodaja na prodajnih avtomatih je bila močno prizadeta zaradi gospodarskih in finančnih posledic pandemije COVID-19. Po podatkih Evropskega združenja za storitve prodajnih in kavnih avtomatov (European Vending & Coffee Service Association – EVA) je bil upad obsega prodaje in prihodkov od prodaje leta 2020 bistveno večji kot med gospodarsko in finančno krizo. Aprila 2020 je 58 % upravljavcev prodajnih avtomatov v Evropi prijavilo od 61- do 99‑odstotno izgubo prihodkov od prodaje v primerjavi z enakim obdobjem prejšnjega leta. Septembra je 48 % upravljavcev prijavilo od 21- do 40‑odstotno zmanjšanje prihodkov od prodaje v primerjavi z enakim obdobjem prejšnjega leta.

12.V Franciji je približno 600 000 prodajnih avtomatov, 70 % v podjetjih in 30 % na javnih mestih. Po podatkih francoske organizacije za prodajo in storitve na avtomatih (NAVSA) se je sektor znašel v stanju nedejavnosti/omejenega delovanja, čeprav je bilo delovanje prodajnih avtomatov med pandemijo še naprej dovoljeno. Nedejavnost je povzročilo bodisi zaprtje mest, kjer so postavljeni avtomati (podjetja in javna mesta, kot so letališča, železniške postaje itd.), bodisi nedostopnost prodajnih avtomatov na odprtih mestih. Dostop do prodajnih avtomatov je bil omejen, da bi preprečili zbiranje ljudi v bližini avtomatov in ne zaradi zdravstvenih tveganj, povezanih z delovanjem naprav.

13.Ko je bilo zaprtje zrahljano, je bil dostop do avtomatov/mest sproščen. Vendar sanitarni ukrepi še vedno povzročajo motnje ali omejitev prodaje na prodajnih avtomatih (npr. prepoved prodaje nenujnih izdelkov; priporočilo, da se v omrežjih javnega prevoza ne uživa hrane ali pijače itd.). Poleg tega je množično delo na daljavo povzročilo znaten upad uživanja hrane in pijače na delovnih mestih. Večina (90 %) evropskih upravljavcev prodajnih avtomatov je poročala, da jih je prizadelo delo od doma, saj se več kot 80 % prodajnih dejavnosti izvede na delovnih mestih. V Franciji so podjetja, ki se ukvarjajo s prodajnimi avtomati, v regiji Île-de-France zaradi dela na daljavo izgubila 70 % prihodkov od prodaje (september 2020 v primerjavi z enakim obdobjem prejšnjega leta).

14.Po podatkih organizacije NAVSA so se prihodki od prodaje v tem sektorju v Franciji leta 2020 v primerjavi z letom 2019 zmanjšali za 50 do 90 %, kar je ogrozilo približno 25 000 delovnih mest. Za leto 2021 se napoveduje, da bo dejavnost v tem sektorju dosegla 25 % ravni pred pandemijo.

15.Upad števila obiskovalcev mest, kjer so postavljeni prodajni avtomati družbe Selecta, zaradi zaprtja je privedel do drastičnega upada prihodkov od prodaje na avtomat. Po podatkih družbe Selecta je bil kljub okrevanju dejavnosti poleti 2020 obseg polnjenja avtomatov za 47 % manjši v primerjavi s februarjem 2020, zadnjim mesecem pred pandemijo.

16.Družba Selecta deluje na zrelem trgu. Konkurenca je zato ostra, kar povzroča nizke prodajne cene izdelkov, ki se prodajajo na prodajnih avtomatih, in visoke stroške za najet prostor, kjer so avtomati postavljeni. Zaradi tega so stopnje dobička nižje.

17.Družba Selecta je kljub novim pogajanjem glede pogodb z namenom omejitve izgub, ki jih še poglabljajo fiksni stroški in upadanje prodaje, leta 2020 zabeležila 60 milijonov EUR izgub iz poslovanja. V prvi polovici leta 2021 so se prihodki od prodaje povečali za 0,4 % v primerjavi z letom 2020. Vendar so bili prihodki od prodaje za približno polovico manjši (–48,3 %) od prihodkov od prodaje leta 2019.

18.Podjetje je za spopadanje z gospodarskimi težavami pripravilo načrt, ki zajema reorganizacijo dejavnosti in 473 presežnih delavcev.

Pričakovani učinek presežkov na lokalno, regionalno ali nacionalno gospodarstvo in zaposlenost

19.Presežki v družbi Selecta so najbolj prizadeli regijo Île-de-France (32 %) in mesto Lille (13 %).

20.Francoski organi pojasnjujejo, da je bilo poslabšanje razmer na trgu dela v regiji Île de France, tako kot drugje v Franciji, posledica zdravstvene krize, predvsem prvega zaprtja (17. marec–10. maj), med katerim so se gospodarske dejavnosti skoraj ustavile. Število brezposelnih se je v regiji Île-de-France povečalo za 8,6 % (četrto četrtletje leta 2020 v primerjavi z enakim obdobjem prejšnjega leta), pri čemer je bilo registriranih več kot milijon iskalcev zaposlitve, stopnja brezposelnosti pa je bila 8,3-odstotna. Oktobra 2021 je bila stopnja brezposelnosti 7,6-odstotna, število iskalcev zaposlitve pa se je rahlo zmanjšalo v primerjavi s četrtim četrtletjem leta 2020, vendar je bilo iskalcev zaposlitve še vedno več kot en milijon.

21.V tretjem četrtletju leta 2021 se je v primerjavi z enakim obdobjem prejšnjega leta število iskalcev zaposlitve v regiji Île-de-France med moškimi zmanjšalo za 1,8 %, med ženskami pa za 2,3 %. Po starostnih skupinah se je število iskalcev zaposlitve, mlajših od 25 let, zmanjšalo za 5,7 %, v starostni skupini od 25 do 49 let pa za 3,2 %, medtem ko se je število iskalcev zaposlitve, starejših od 50 let, povečalo za 2,1 %.

22.Lille je med 321 francoskimi zaposlitvenimi območji na 195. mestu. Stopnja registrirane brezposelnosti v prvem četrtletju leta 2021 v regiji Hauts de France, v kateri se nahaja Lille, je bila 9,4-odstotna. Oktobra 2021 je bilo med registriranimi brezposelnimi 52 % moških in 48 % žensk. Glede na starostne skupine brezposelnih so mlajši od 30 let predstavljali 32 %, starejši od 54 let so predstavljali 12 %, starostna skupina od 30 do 54 let pa 56 %.

23.Francoski urad za delo je navedel, da je prestrukturiranje v družbi Selecta vplivalo na zaposlitveno ravnovesje na zadevnih območjih. Zato je obvestil podjetje o njegovih obveznostih v zvezi z revitalizacijo zaposlovanja na takšnih območjih. Podjetje mora sprejeti ukrepe, kot je na primer neposredna pomoč za zaposlovanje, financiranje prospektivnih študij, finančni prispevek v vzajemne sklade za revitalizacijo v regiji itd., katerih namen je spodbujanje novih gospodarskih dejavnosti in ustvarjanje delovnih mest, ki bi nadomestila tista, ki so bila ukinjena.

Uporaba okvira kakovosti EU za predvidevanje sprememb in prestrukturiranje

24.Francija je opisala, kako so bila upoštevana priporočila iz okvira kakovosti EU za predvidevanje sprememb in prestrukturiranje. V skladu s francoskim delovnim zakonikom je podjetje in bonis (tj. podjetje, ki ni v likvidacijskem postopku), ki ima 1 000 zaposlenih ali več, odgovorno za vse stroške spremljevalnih aktivnih ukrepov trga dela za štiri mesece za zaposlene, ki so bili odpuščeni zaradi organizacijskega prestrukturiranja. Podjetje lahko prostovoljno podaljša obvezno štirimesečno obdobje. Posredovanje javnih organov je predvideno šele po prenehanju ukrepov, ki jih je sprejelo podjetje, v katerem je prišlo do odpuščanja.

25.Francoski organi so navedli, da so predstavniki zaposlenih in sindikata tesno vključeni v organizacijske načrte za prilagajanje spremembam. Poudarili so tudi, da je Selecta vzpostavila zelo aktivno politiko usposabljanja, ki močno presega njene pravne obveznosti. Leta 2021 je bil proračun za usposabljanje na delavca 30 % večji kot leta 2019, njegov namen pa je bil izboljšati zaposljivost in mobilnost zaposlenih.